Carl Bødtker

Tidlig liv

Han var sønn av generalmajor Carl Fredrik Johannes Bødtker (1851–1928) og Karen Agathe Falck. Carl Bødtker var bror av bankdirektør og kunstsamler Johannes Sejersted Bødtker, nevø av fløtningsdirektør Ragnvald Bødtker, arkitekten Harald Bødtker,fylkesmann Eivind Bødtker og Frederikke Hagerup. Han var tremenning av teaterkritiker Sigurd Bødtker og kjemiker Eyvind Bødtker.
Bødtker tok utdannelse som maskiningeniør ved Kristiania tekniske skole i 1906. Samme år ble han ansatt som kontrollør ved en kanofabrikk i Düsseldorf og fra 1911 arbeidet han som driftsingeniør ved stålverket i samme by. Der møtte han sin kommende hustru, Anita Emilie Möhlau (1889-1979), og giftet seg med henne i 1914. Samme år vendte han tilbake til Norge og ble ansatt ved Norsk Hydro i Rjukan.

Mediakarriere

Bødtker var en ivrig radioamatør og medvirket i den tidlige kringkastingen i Norge. Om kvelden 5. desember 1924 deltok han i åpningen av prøvesendinger fra det provisoriske studioet i Telegrafbygningens bibliotek, hvor han talte for amatørene og leste opp nyheter og værmeldinger fra NTB. Bødtker ble spesielt kjent som programleder for Lørdagsbarnetimen og fikk tilnavnet Onkel Bødtker Han var styremedlem i Kringkastingsselskapet A/S  1925-1930.
Bødtker mistet ved årsskiftet 1925/1926 sin jobb ved Norsk Hydro på grunn av innskrenkninger. Fra 1926 var han daglig leder av Interessantskapet Hallo-Hallo og fra 1927 av Kringkastingannonsene.
I 1933 ble statseide NRK etablert.
I 1940 ble Norge invadert og okkupert av Nazi-Tyskland som en del av den andre verdenskrig. Naziokkupantene inngrep for å stanse de normale aktivitetene ved NRK. I september 1940 ble kringkastingen underlagt det nylig etablerte Kultur- og folkeopplysningsdepartementet med Gulbrand Lunde som «minister». Som en del av en bredere nazifisering ble administrerende direktør Egil Sundt og riksprogramsjef Olav Midttun avskjediget og Bødtker gikk med på å overta stillingen som forvaltningsdirektør. Han var én av fire underdirektører under Riksfullmektig Wilhelm Frimann Koren Christie, som i sin tur svarte for Reischkommissariat Norwegen. Christie kjempet mot intriger både internt og i forhold til Reichskommissariat Norwegen.
Bødtker så sin mulighet og ignorerte Christie i daglige affærer. Han meldte seg inn i Nasjonal Samling for å styrke sin posisjon. Christie svarte med å granske Bødtkers økonomiske affærer og fant noen overdrevne kostnader for leie av bil, hotellrom osv. Dette var nok til å få Bødtker, som manglet et menneskelig nettverk i Nasjonal Samling, avskjediget i juni 1941 Han ble imidlertid bedt om å vende tilbake i 1942 (Christie hadde da allerede sluttet året før) og gjeninntrådte, ifølge ham selv uten å søke om nytt medlemskap i Nasjonal Samling. På den tiden hadde NRK opplevd alvorlig motgang, ettersom flesteparten av lytterne plutselig forsvant. Radioer hadde høsten 1941 blitt forbudt for alle bortsett fra medlemmer av Nasjonal Samling. Han fortsatte i sin stilling til frigjøringsdagen, da naziregimet falt. Bødkter ble arrestert kort etter.
Som en del av landssvikoppgjøret ble han i 1947 tiltalt for å ha fremmet Nasjonal Samlings og tyskernes interesser. Etter en stund ble det imidlertid klart at Bødtker hadde arbeidet for å hjelpe NRK gjennom en vanskelig tid, og hadde forsøkt å motsette seg nazityske forsøk på økonomisk utbytting av selskapet. Hans bror Johannes Sejersted Bødtker ble fengslet  i 1943.
Carl Bødtker holdt en lav profil i resten av sitt liv og døde i Ådal i februar 1980.